ไฟแนนซ์ทูเดย์
โดย...ช.ชดา
5 มิ.ย. 2555

โดย...ช.ชดา
สถานการณ์ตึงเครียดทางการเมืองเมื่อสัปดาห์ที่ผ่านมา ทำให้นายแบงก์และนักธุรกิจทั้งหลาย หนักใจ เพราะเศรษฐกิจที่ทำท่าจะตั้งลำไปได้ดี เริ่มจะม้วนตัวลงมาเป็นขาลงอีกครั้ง หลังจากที่มีการเสนอร่าง พ.ร.บ.ปรองดองฯบรรจุเข้าเป็นวาระการประชุมสภาผู้แทนราษฎรเป็นวาระเร่งด่วน นำไปสู่การปลุกผีพันธมิตรฯ ปลุกผี นปช. และกุข่าวรัฐประหารกันให้เกร่อ 
ข่าวพวกนี้ล้วนเป็นข่าวร้ายต่อเศรษฐกิจทั้งสิ้น และอาจจะพัฒนาจากการค้านกฎหมายปรองดอง มาเป็นการไล่รัฐบาล ความรู้สึกว่ารัฐบาลมีเสถียรภาพก็จะกลายเป็นไร้เสถียรภาพ มีผลต่อความเชื่อมั่นของนักลงทุนอย่างรุนแรง
...พูดตรงๆ ช.ชดาเอง เห็นเค้าลางของความวุ่นวายจากการลุแก่อำนาจ ทำอะไรก็ได้ตามใจรัฐบาล ทั้งที่บางเรื่องสามารถรอได้ และจะไม่ทำให้เกิดความวุ่นวายตามมา แต่ฝ่ายการเมืองเลือกที่จะไม่รอ อย่างเช่น การคิดจะพักงาน โสฬส สาครวิศว กรรมการผู้จัดการเอสเอ็มอีแบงก์ หรือการไล่เฉ่ง เลอศักดิ์ จุลเทศ ผู้อำนวยการธนาคารออมสิน ทั้งสองคนนี้ ด้วยเหตุผลประหลาดๆ แค่ต้องการให้คนจากการเมืองมานั่งเก้าอี้ใหญ่แห่งนี้ 
โสฬส โดนข้อหาธนาคารปล่อยเงินกู้ได้น้อยมาก หนี้เสียเยอะ แต่โสฬสกลับไปได้รางวัลระดับอินเตอร์ว่าบริหารงานดี ข้างเลอศักดิ์ ก็เจอข้อหาปล่อยกู้แปลกๆ แต่ทางสหภาพพนักงานแบงก์ออมสิน ไล่โจมตีบอร์ดธนาคารว่าไม่มีผลงานทำให้กำไรหด ไม่ใช่ความผิดของเลอศักดิ์เสียหน่อย 
เรื่องมันโอละพ่อ เพราะการเมืองแทรกแซงแท้ๆ เชียว
...สภาพตลาดเงินยามนี้ ดอกเบี้ยเงินฝากดูยังจะเป็นขาขึ้น ทำให้สำนักงานบริหารหนี้สาธารณะออกมากล่าวหาแบงก์ชาติไม่ดูแล ทำให้รัฐบาลต้องกู้เงินแพง หากจะต้องออกพันธบัตร เรื่องนี้ ดร.ประสาร ไตรรัตน์วรกุล ผู้ว่าการแบงก์ชาติ ต้องออกมาชี้แจงแบบเนิบๆ ว่า ประเทศไทยไม่ใช่เกาหลีเหนือ จะไปสั่งตลาดเงินได้ยังไง
...อดีต รมว.คลัง ธีระชัย ภูวนาถนรานุบาล โพสต์ในเฟซบุ๊กล่าสุดว่า รู้สึกเสียดายตอนเป็นรัฐมนตรีได้ตั้งคณะกรรมการแอนตี้คอร์รัปชันไว้ แต่ไม่มีใครสานต่อและทิ้งท้ายไว้ว่า ถ้าเราไม่สามารถป้องกันการทุจริตคอร์รัปชันกันได้อย่างมีประสิทธิผล การพัฒนาประเทศก็จะไม่ก้าวหน้าเต็มที่